b'\n_START_ARTICLE_\nMattias Flink\n_START_PARAGRAPH_\nMattias Flink (s. 8. maaliskuuta 1970) on ruotsalainen entinen v\xc3\xa4nrikki, joka murhasi humalatilassa 11. kes\xc3\xa4kuuta 1994 AK5-rynn\xc3\xa4kk\xc3\xb6kiv\xc3\xa4\xc3\xa4rill\xc3\xa4 seitsem\xc3\xa4n ihmist\xc3\xa4 Falunissa. Tapausta on pidetty Ruotsin 1900-luvun pahimpana veril\xc3\xb6ylyn\xc3\xa4._NEWLINE_Ensin Flink ampui kuoliaaksi viisi ravintolasta palaamassa ollutta naista sek\xc3\xa4 haavoitti vakavasti yht\xc3\xa4. T\xc3\xa4m\xc3\xa4n j\xc3\xa4lkeen Flink ampui laukausten paikalle h\xc3\xa4lytt\xc3\xa4m\xc3\xa4n y\xc3\xb6vartijan sek\xc3\xa4 sattumalta ohikulkeneen polkupy\xc3\xb6r\xc3\xa4ilij\xc3\xa4n._NEWLINE_Flink pid\xc3\xa4tettiin Falunin varuskunnan liepeill\xc3\xa4 poliisin kanssa k\xc3\xa4ydyn ammuskelun j\xc3\xa4lkeen. Flink haavoittui ammuskelussa ja h\xc3\xa4net jouduttiin leikkaamaan sairaalassa._NEWLINE_Poliisikuulusteluissa k\xc3\xa4vi ilmi, ett\xc3\xa4 Flink oli yritt\xc3\xa4nyt muutama p\xc3\xa4iv\xc3\xa4 ennen veril\xc3\xb6yly\xc3\xa4 hakeutua psykologin puheille. Flink oli ollut \xc3\xa4\xc3\xa4rimm\xc3\xa4isen huolissaan v\xc3\xa4kivaltaisista purkauksista, joita h\xc3\xa4nell\xc3\xa4 oli ilmennyt jo pidemm\xc3\xa4n aikaa._NEWLINE_Flink tuomittiin elinkautiseen vankeusrangaistukseen, jota h\xc3\xa4net aluksi l\xc3\xa4hetettiin suorittamaan Norrk\xc3\xb6pingin vankilaan ja sittemmin Beatebergin vankilaan Tukholman ulkopuolelle, miss\xc3\xa4 ollessaan Flink joutui pahoinpitelyn kohteeksi. My\xc3\xb6hemmin h\xc3\xa4n muutti vankilassa identiteetti\xc3\xa4\xc3\xa4n Ruotsin viranomaisten avustuksella. Vankeusaikanaan Flinki\xc3\xa4 kuvailtiin esimerkilliseksi ja rauhalliseksi vangiksi, ja 2000-luvulla h\xc3\xa4n p\xc3\xa4\xc3\xa4sikin useita kertoja vartioimattomille lomille, joilla h\xc3\xa4n my\xc3\xb6s k\xc3\xa4ytt\xc3\xa4ytyi esimerkillisesti._NEWLINE_Hein\xc3\xa4kuussa 2010 k\xc3\xa4r\xc3\xa4j\xc3\xa4oikeus p\xc3\xa4\xc3\xa4tti lyhent\xc3\xa4\xc3\xa4 Flinkin rangaistuksen 32 vuoden vankeudeksi.  T\xc3\xa4m\xc3\xa4n j\xc3\xa4lkeen joulukuussa 2010 hovioikeus kumosi k\xc3\xa4r\xc3\xa4j\xc3\xa4oikeuden p\xc3\xa4\xc3\xa4t\xc3\xb6ksen ja pidensi Flinkin rangaistusta 36 vuoteen, mink\xc3\xa4 perusteella h\xc3\xa4n vapautuisi aikaisintaan vasta vuonna 2018. Toisaalta maaliskuussa 2011 Ruotsin korkein oikeus p\xc3\xa4\xc3\xa4tti my\xc3\xb6nt\xc3\xa4\xc3\xa4 sek\xc3\xa4 Flinkille ett\xc3\xa4 syytt\xc3\xa4j\xc3\xa4lle valitusluvat. Flink vaati saamansa rangaistuksen lyhent\xc3\xa4mist\xc3\xa4 takaisin k\xc3\xa4r\xc3\xa4j\xc3\xa4oikeuden m\xc3\xa4\xc3\xa4r\xc3\xa4\xc3\xa4m\xc3\xa4\xc3\xa4n 32 vuoteen. Valtakunnansyytt\xc3\xa4j\xc3\xa4 taas vaati Flinkin rangaistuksen j\xc3\xa4tt\xc3\xa4mist\xc3\xa4 elinkautiseksi ja mahdollisesti Flinkin j\xc3\xa4\xc3\xa4mist\xc3\xa4 loppuel\xc3\xa4m\xc3\xa4kseen vankilaan perusteena, ett\xc3\xa4 Flinkin pyynt\xc3\xb6 rangaistuksen lievent\xc3\xa4misest\xc3\xa4 on "otettu liian aikaisin k\xc3\xa4sitelt\xc3\xa4v\xc3\xa4ksi". _NEWLINE_Flink vapautui vankilasta 11. kes\xc3\xa4kuuta 2014, jolloin h\xc3\xa4nen tekem\xc3\xa4st\xc3\xa4\xc3\xa4n rikoksesta tuli kuluneeksi p\xc3\xa4iv\xc3\xa4lleen 20 vuotta.'